Diari Oficial de la Generalitat Valenciana


Sumari del DOGV 9090, del 24-05-2021 (2021/5718)

DECRET 63/2021, de 14 de maig, del Consell, d'aprovació de les bases reguladores per a la concessió directa de subvencions destinades al Consell Valencià de Col·legis d'Advocats en matèria d'orientació jurídica, dret de defensa i actuacions humanitàries; i al Consell Valencià de Col·legis de Procuradors en matèria de violència de gènere i dret de defensa.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9090

Data del DOGV
:   24-05-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/5718


Data del document
:   14-05-2021

Organisme emissor
:   Conselleria de Justícia, Interior i Administració Pública

Tipus de document
:   Decret

Descriptors 

:   * Conselleria de Justícia, Interior i Administració Pública
    * igualtat de tracte
    * ajuda pública
    * drets de la dona

DECRET 63/2021, de 14 de maig, del Consell, d'aprovació de les bases reguladores per a la concessió directa de subvencions destinades al Consell Valencià de Col·legis d'Advocats en matèria d'orientació jurídica, dret de defensa i actuacions humanitàries; i al Consell Valencià de Col·legis de Procuradors en matèria de violència de gènere i dret de defensa. [2021/5718]  
  
ÍNDEX  
  
Capítol I. Disposicions generals  
Article 1. Finalitat  
Article 2. Objecte  
Article 3. Règim jurídic aplicable  
Article 4. Crèdit pressupostari  
Article 5. Entitat beneficiària, i actuacions a finançar amb càrrec a la línia S8422000  
Article 6. Entitat beneficiària, i actuacions a finançar amb càrrec a la línia S8423000  
Article 7. Procediment i òrgan competent per a la concessió  
Article 8. Obligacions de les entitats beneficiàries  
Article 9. Termini i forma de justificació  
Article 10. Justificació de l'aplicació dels fons percebuts  
Article 11. Pla de control  
Article 12. Protecció de dades  
Capítol II. Actuacions subvencionables al CVCA  
Secció 1. Serveis d'orientació jurídica de proximitat  
Article 13. Actuacions subvencionables  
Article 14. Quantia i meritació de la subvenció  
Article 15. Termini i forma de justificació  
Secció 2. Serveis d'orientació jurídica especialitzats  
Article 16. Actuacions subvencionables  
Article 17. Quantia i meritació de la subvenció  
Article 18. Termini i forma de justificació  
Secció 3. Serveis prestats en l'exercici de dret de defensa  
Article 19. Objecte i actuacions subvencionables  
Article 20. Quantia i meritació de la subvenció  
Article 21. Termini i forma de justificació  
Secció 4. Serveis prestats en l'exercici d'actuacions humanitàries  
  
Article 22. Objecte i actuacions subvencionables  
Article 23. Quantia i meritació de la subvenció  
Article 24. Termini i forma de justificació  
Capítol III. Actuacions subvencionables al CVCP  
Secció 1. Serveis prestats en l'exercici del dret de defensa  
Article 25. Objecte i actuacions subvencionables  
Article 26. Quantia i meritació de la subvenció  
Article 27. Termini i forma de justificació  
Secció 2. Serveis prestats en representació inicial i prèvia de víctimes de violència de gènere  
Article 28. Objecte i actuacions subvencionables  
Article 29. Quantia i meritació de la subvenció  
Article 30. Termini i forma de justificació  
Article 31. Pagament de l'últim bimestre de 2021  
Article 32. Avocació  
Article 33. Habilitació  
Article 34. Efectes  
Article 35. Recursos  
  
I  
  
Totes les persones tenen dret a la tutela judicial efectiva i es garanteix en condicions d'igualtat sense que l'accés a aquesta es veja menyscabat per mancar de recursos suficients, pertànyer a algun dels col·lectius de persones vulnerables, desconéixer l'idioma, no comprendre el llenguatge jurídic, o residir en llocs distanciats de les seus judicials o de les ciutats on es presten els serveis d'assistència jurídica gratuïta.  
Els poders públics han de posar els mitjans necessaris perquè la ciutadania puga accedir a la justícia en condicions d'igualtat, i complir així els mandats constitucionals recollits en els articles 24 i 119 de la Constitució Espanyola i garantir que la tutela judicial siga realment efectiva.  
  
En l'àmbit de la Comunitat Valenciana, l'Estatut d'Autonomia regula en el seu títol II els drets dels valencians i valencianes, i estableix que la Generalitat vetlarà per una administració de justícia pròxima al ciutadà; i que defensarà els drets socials dels valencians i valencianes, tot centrant la seua actuació en els col·lectius de persones especialment vulnerables: menors d'edat, d'edat avançada, amb diversitat funcional, migrants, víctimes de violència de gènere i víctimes del terrorisme; i promourà les condicions necessàries perquè els drets socials de les valencianes i valencians, i dels grups i col·lectius en què s'integren, siguen objecte d'una aplicació real i efectiva.  
  
I, segons disposa l'article 36.1.5a de l'Estatut d'Autonomia, correspon a la Generalitat ordenar els serveis de justícia gratuïta, que podran prestar-se directament o en col·laboració amb els col·legis d'advocats i les associacions professionals.  
  
II  
  
La Llei 1/1996, de 10 de gener, d'assistència jurídica gratuïta, desenvolupa el dret a l'assistència jurídica gratuïta, en fixa el contingut material i disposa que les administracions públiques competents, assegurant el dret a l'assistència jurídica gratuïta, subvencionaran amb càrrec a les seues dotacions pressupostàries la implantació, atenció i funcionament dels serveis d'assistència jurídica gratuïta pels col·legis d'advocats i procuradors.  
D'altra banda, el vigent Reglament d'assistència jurídica gratuïta, aprovat pel Decret 17/2017, de 10 de febrer, del Consell, dona resposta operativa a la Llei 1/1996, de 10 de gener, en l'àmbit de la Comunitat Valenciana.  
Per a assegurar de manera immediata els drets de defensa i representació de les parts d'un procés o d'un expedient, l'article 21 de la Llei 1/1996, de 10 de gener, contempla la possibilitat que un òrgan judicial o administratiu requerisca la designació de persones professionals de l'advocacia i de la procura. En aqueixos casos, les persones professionals designades per requeriment judicial o administratiu han de prestar serveis d'assistència jurídica, representació i defensa, sense que existisca reconeixement exprés del benefici de justícia gratuïta.  
Les persones professionals de l'advocacia i de la procura que, en compliment d'un requeriment judicial o administratiu, han prestat els seus serveis per a garantir el dret constitucional de defensa, tenen dret a ser compensades per les actuacions realitzades que han prestat.  
  
Per això, en la Llei de pressupostos per a 2021 s'ha previst una línia de subvenció destinada a donar cobertura a aquestes actuacions. I un dels objectius d'aquest decret és regular les bases per a poder indemnitzar el dret de defensa i representació prestat per les persones professionals de l'advocacia i de la procura, a instàncies d'un òrgan judicial o administratiu, en els supòsits en els quals, amb posterioritat, no siga reconegut el dret d'assistència jurídica gratuïta.  
  
  
III  
  
El Reglament de Justícia Gratuïta no sols regula el procediment per al reconeixement del dret d'assistència jurídica gratuïta, l'organització dels serveis d'assistència jurídica i estableix l'obligació de la Generalitat de subvencionar la implantació i prestació d'aquests serveis, sinó que també regula i desenvolupa l'assistència jurídica específica per a col·lectius integrats per persones en les quals concorren factors d'especial vulnerabilitat, de conformitat amb el que es disposa en la Llei 4/2015, de 27 d'abril, de l'estatut de la víctima del delicte; en la Llei orgànica 1/2004, de 28 de desembre, de mesures de protecció integral contra la violència de gènere; i en la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
La Llei 4/2015, de 27 d'abril, estableix un catàleg general dels drets, processals i extraprocessals, de totes les víctimes de delicte, per a la salvaguarda integral de la víctima. A l'efecte resulta fonamental facilitar a la víctima l'exercici i tutela dels seus drets, i oferir-li, entre altres mesures, informació i orientació eficaç sobre els drets i serveis que li corresponen, un tracte humà i la possibilitat que es faça acompanyar per la persona que designe en tots els seus tràmits, inclosa la representació processal que escaiga.  
Els drets de les dones víctimes de violència de gènere entre els quals es contempla l'assistència jurídica, es recullen en la Llei orgànica 1/2004, de 28 de desembre. I els poders públics no poden ser aliens a la violència de gènere, que constitueix un dels atacs més flagrants a drets fonamentals com la llibertat, la igualtat, la vida, la seguretat i la no discriminació proclamats en la nostra Constitució. Aqueixos mateixos poders públics tenen, conforme al que es disposa en l'article 9.2 de la Constitució, l'obligació d'adoptar mesures d'acció positiva per a fer reals i efectius aquests drets, removent els obstacles que n'impedeixen o n'entrebanquen la plenitud.  
L'assistència jurídica a les víctimes de la violència de gènere contribueix a fer reals i efectius els seus drets constitucionals a la integritat física i moral, a la llibertat i seguretat i a la igualtat, i no discriminació per raó de sexe.  
En aquest sentit, la Llei 7/2012, aprova mesures relatives a l'àmbit jurídic per a fer front a la violència sobre la dona, destinades a garantir la protecció i seguretat en la tramitació de procediments judicials, el dret a la informació, a l'assessorament jurídic per part dels serveis d'orientació jurídica víctimes des de les primeres diligències policials o judicials fins que finalitze el procediment, inclosa la corresponent executòria. Igualment, contempla la col·laboració de la Generalitat amb els col·legis professionals de l'advocacia i de la procura per a establir torns d'ofici especialitzats en aquesta matèria, que assistisca jurídicament, represente i defense a les víctimes d'aquesta mena de violència.  
  
Per això, un altre dels objectius d'aquest decret és indemnitzar les actuacions de les persones professionals de l'advocacia i de la procura que no siguen indemnitzables en el marc de la subvenció de caràcter legal, derivades de la Llei 1/1996, i especialment, les derivades de la representació (inicial i prèvia) de les víctimes de violència de gènere.  
  
IV  
  
La Generalitat tampoc pot deixar de banda els infants i adolescents. La Llei 26/2018, de 21 de desembre, de la Generalitat, de drets i garanties de la infància i l'adolescència, se centra en la protecció dels interessos superiors dels infants i adolescents que viuen en el territori valencià; i configura un sistema integral de prevenció i protecció enfront de la violència contra la infància, a fi que tots els poders públics, des dels seus respectius àmbits de competència, hi responguen de manera coordinada i donant prioritat a les necessitats de la víctima. Així, el seu article 13.2 estableix que l'Administració de la Generalitat haurà de desenvolupar les actuacions necessàries perquè els infants i adolescents, que hagen sigut víctima de delictes violents, violència de gènere o tràfic d'éssers humans, puguen fer efectius els drets derivats de la seua condició de víctimes del delicte, entre altres, el dret a la justícia gratuïta.  
  
Incardinat dins d'aquestes raons d'interés públic, social econòmic i humanitari, es troba el dret d'assessorament jurídic a col·lectius vulnerables, que es presta a través dels serveis d'orientació jurídica especialitzats. Aquest assessorament jurídic s'ha de prestar en tot cas, amb independència de la seua situació econòmica, a tots els col·lectius que la Llei 4/2015, de 27 d'abril, de l'estatut de la víctima del delicte, qualifica de vulnerables. Aquest dret deriva d'aquesta referida Llei 4/2015, de la Llei orgànica 4/2000, d'11 de gener, sobre drets i llibertats dels estrangers a Espanya i la seua integració social; de la Llei orgànica 3/2007, de 22 de març, per a la igualtat efectiva de dones i homes; de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana; i del Reglament d'assistència jurídica gratuïta, amb un clar component econòmic, social i humanitari, exigit per la Llei 1/2015, perquè l'administració autonòmica puga intervindre, i subvencionar-lo.  
  
Els serveis d'orientació i assistència jurídica especialitzats, que es recullen en el Reglament de Justícia Gratuïta, són els encarregats de prestar l'assessorament i assistència adequats a les víctimes de tràfic, víctimes del terrorisme, i persones menors d'edat, d'edat avançada, amb discapacitat, migrants o qualssevol altres en les quals concórreguen circumstàncies de vulnerabilitat.  
Per això, un tercer objectiu d'aquest decret és indemnitzar, amb càrrec al crèdit de la línia pressupostària esmentada, les actuacions realitzades per persones professionals de l'advocacia derivades de la prestació dels serveis d'orientació jurídica especialitzats, que excedisquen del marc indemnitzable a través de la subvenció de caràcter legal derivada de la Llei 1/1996, de 10 de gener.  
  
V  
  
Però l'assistència i protecció destinada als col·lectius més vulnerables no acaba amb el fi ara exposat; cada dia són més les persones que es veuen obligades a eixir dels seus països d'origen buscant uns altres on sí que existeixen drets i en els quals no es persegueix a ningú per la seua raça o ètnia, nacionalitat, creences, pertinença a determinat grup social, o per motius de gènere o orientació sexual. Són persones que busquen refugi i sol·liciten asil o protecció.  
La Convenció de Ginebra sobre l'Estatut dels Refugiats, i el Protocol de Nova York de 1967, proclamen el principi que els éssers humans, sense cap distinció, han de gaudir dels drets i llibertats fonamentals. A Espanya, que ha subscrit aqueixos tractats internacionals, a més de molts altres en matèria d'asil i protecció, l'article 13.4 de la Constitució preveu que per llei s'establisquen els termes en els quals els ciutadans d'altres països i els apàtrides puguen gaudir del dret d'asil.  
  
La Llei 12/2009, de 30 d'octubre, regula el dret d'asil, la condició de refugiat i el dret a la protecció subsidiària per a aquelles persones respecte de les quals, sense reunir els requisits per a obtindre l'asil o ser reconegudes com a refugiades, es donen motius fonamentats per a creure que, si tornen al seu país d'origen en el cas dels nacionals o, al de la seua anterior residència habitual en el cas dels apàtrides, s'enfrontarien a un risc real de patir algun dels danys greus que la pròpia llei preveu, i que, per aquest motiu, no volen o no poden tornar al seu país o acollir-se a la seua protecció.  
La protecció d'aquestes persones, a més de ser una obligació que deriva de la llei i dels acords internacionals subscrits sobre la matèria, han de constituir una prioritat de les administracions públiques, que han d'adoptar mesures d'assistència i protecció. Referent a això, la Generalitat vol facilitar els mitjans per a donar una informació i assessorament adequats i prestar assistència lletrada als migrants i estrangers necessitats de protecció internacional que arriben a la Comunitat Valenciana.  
  
Per això, compensar les actuacions d'assessorament i assistència a aquestes persones, realitzades a requeriment de la Generalitat per part de les persones professionals de l'advocacia, constitueix un altre dels objectius d'aquest decret.  
  
VI  
  
El Consell, en línia amb el Pla Justícia 2030, considera fonamental garantir l'accés de la ciutadania a la justícia, tant des del punt de vista dels seus drets, com del seu exercici. Per a això s'han de desenvolupar actuacions i habilitar mesures que asseguren que la justícia sí que és accessible a totes i cadascuna de les persones i genera condicions estructurals d'accés al servei públic de justícia que arriben a tota la ciutadania, sense que cap persona en quede exclosa. Aquest accés a la justícia ha de fer especial èmfasi a facilitar les condicions d'accés als grups més vulnerables i assegurar la permanent adaptació del servei públic de justícia a la realitat social.  
L'orientació i assessorament previ que es presta en les seus on es troben els partits judicials a través dels serveis d'orientació jurídica, no sempre es troben pròxims a la ciutadania dels municipis amb menor població o físicament allunyat. Aquesta orientació prèvia, juntament amb la funció de proximitat dels jutjats de pau, poden propiciar la resolució dels conflictes a través d'altres vies i evitar la judicialització de les controvèrsies. En aquest sentit, és necessari ampliar els serveis d'orientació jurídica a altres nuclis de població més enllà dels caps dels partits judicials.  
Per mitjà dels serveis de justícia de proximitat es pretén donar resposta a aquests problemes, i oferir als ciutadans uns serveis d'assessorament jurídic pròxims sense que hagen de desplaçar-se com fins ara, i alhora s'aprofiten els mitjans dels quals es disposa actualment en aqueixos municipis. S'aconsegueix, d'aquesta manera, acostar l'administració de justícia a la ciutadania, en general i als col·lectius vulnerables en particular, la qual cosa reverteix en una major facilitat per a exercir els seus drets i interessos i garanteix el dret fonamental a la tutela judicial efectiva, a través d'una vertebració de la Comunitat Valenciana per l'aproximació de la justícia a tots els valencians i valencianes sense discriminació pel seu lloc de residència.  
D'altra banda, s'evita la judicialització de conflictes, es facilita la mediació i altres mitjans extrajudicials de resolució de controvèrsies, i es descongestionen, simultàniament, els jutjats i tribunals. D'aquesta manera, acostant la justícia al ciutadà, i facilitant la mediació en els conflictes, es garanteix que ningú es quede arrere en l'accés a la justícia.  
  
En conseqüència, aquest decret té un cinqué objectiu, que és indemnitzar les actuacions dels serveis de justícia de proximitat (JUSTIPROP), prestades pels col·legis d'advocats de la Comunitat Valenciana, a través de les persones que hi estan col·legiades, que no puguen ser indemnitzades amb càrrec a la subvenció de caràcter legal derivada de la Llei 1/1996, de 10 de gener.  
  
VII  
  
Els col·legis professionals de l'advocacia i de la procura, i els qui els integren, constitueixen l'eix fonamental sobre el qual s'articulen els serveis d'assistència jurídica gratuïta, als quals cal reconéixer el caràcter social de la funció que presten, coadjuvant amb la seua contribució al compliment efectiu del dret fonamental d'accés a la justícia, i del dret a la justícia gratuïta dels qui manquen de recursos, reconeguts per la Constitució. Entre els fins del Consell Valencià de Col·legis d'Advocats i del Consell Valencià de col·legis de procuradors es troba l'ordenació de l'exercici professional i treballar per a aconseguir una justícia més àgil, moderna i eficaç.  
En conseqüència, és a través d'aquests dos consells, com a ens que tenen funcions de tutela de fins públics constitucionalment rellevants, com s'ha d'articular l'execució d'aquestes línies de subvenció establides en l'actual Llei de pressupostos, i que els designa com a beneficiaris d'aquestes, per al compliment de la seua finalitat.  
  
VIII  
  
Per a fer aconseguir la tutela judicial efectiva de totes les persones en condicions d'igualtat, l'administració ha d'impulsar actuacions que reforcen els mecanismes i les garanties de protecció per als col·lectius especialment vulnerables, mitjançant l'establiment d'assistència jurídica especialitzada, acostant la justícia a la ciutadania, independentment del seu lloc de residència mitjançant una justícia de proximitat, i garantint el dret a la defensa i a l'assistència lletrada en situacions d'urgència humanitària.  
D'aquesta manera es potencia la cobertura del dret d'accés a la justícia i es millora l'atenció especialitzada a aquells grups socials més necessitats de suport públic, quan es vegen obligats a defensar els seus drets i interessos.  
Tot l'anterior fa aconsellable articular els mecanismes necessaris amb la finalitat d'aconseguir una justícia pròxima i solidària, que garantisca tant l'accés de tots els valencians i valencianes a la justícia, com la tutela judicial efectiva dels drets i llibertats de totes les persones. Per a això, és necessari que la Generalitat, a través de la conselleria competent en matèria d'assistència jurídica gratuïta, aporte recursos econòmics per a finançar la prestació d'aquest servei públic, en aquells supòsits que queden al marge de la subvenció legal derivada de la Llei 1/1996, de 10 de gener.  
Les circumstàncies adés assenyalades justifiquen el caràcter singular de les ajudes i acrediten, en tot cas, l'interés públic, social i humanitari per a l'aprovació del present decret, així com la necessitat d'articular-la com a concessió directa.  
  
IX  
  
L'article 22 de la Llei 38/2003, de 17 de novembre, general de subvencions, estableix, en el seu apartat 2.c la possibilitat de concedir de manera directa, amb caràcter excepcional, subvencions en què s'acrediten raons d'interés públic, social, econòmic o humanitari, o altres degudament justificades que dificulten la seua convocatòria pública.  
En aquest sentit, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, així com alguns dels tràmits que han de desenvolupar-se durant el procediment d'elaboració.  
Al costat d'això, la disposició addicional cinquena de la Llei 4/2020, de 30 de desembre, de pressupostos de la Generalitat per a l'exercici 2021, determina l'òrgan competent per a aprovar les bases reguladores i atorgar aquest tipus de subvencions.  
L'esmentada Llei 4/2020, de 30 de desembre, recull la línia S8422000, la descripció i la finalitat de la qual és: «Indemnització de les actuacions realitzades per advocats/des, derivades de la prestació dels serveis d'orientació jurídica especialitzats, incloses les despeses de desplaçament, actuacions humanitàries, dret de defensa i actuacions dels serveis d'orientació jurídica de proximitat» per a atorgar, per concessió directa, amb una dotació d'1.275.000,00 ?, el beneficiari de la qual és el Consell Valencià de Col·legis d'Advocats, i la línia S8423000, la descripció i la finalitat de la qual és: «Indemnització de les actuacions realitzades per procuradors/des derivades de la representació (inicial i prèvia) de les víctimes de violència de gènere i dret de defensa», per a atorgar per concessió directa amb una dotació de 55.000,00 ?, el beneficiari de la qual és el Consell Valencià de Col·legi de Procuradors.  
  
En relació amb la política de la competència de la Unió Europea, aquestes ajudes no requereixen notificació o comunicació a la Unió Europea, en no falsejar o amenaçar de falsejar la competència, de conformitat amb el que s'estableix en l'article 107 del Tractat de Funcionament de la Unió Europea.  
Les bases reguladores de la concessió d'aquestes subvencions no tindran la consideració de disposicions de caràcter general i seran aprovades, d'acord amb el que es preveu en la normativa citada, per decret.  
Per resolució de la consellera de Justícia, Interior i Administració Pública s'ha aprovat el Pla estratègic de subvencions de la Conselleria de Justícia, Interior i Administració Pública per al període 2020-2022, que ha sigut modificat afegint les noves línies de subvenció per Resolució de data 18 de febrer de 2021.  
Per tot l'exposat, es fa necessari aprovar les bases reguladores per a la concessió directa de subvencions destinades al Consell Valencià de Col·legis d'Advocats en matèria de prestació de serveis d'orientació jurídica de proximitat, serveis d'orientació jurídica especialitzats, dret de defensa i actuacions humanitàries; i al Consell Valencià de col·legis de procuradors en matèria de representació (inicial i prèvia) de les dones víctimes de violència de gènere i dret de defensa.  
  
Conforme al que es preveu en l'article 22.2.C de la Llei 38/2003, de 17 de novembre, general de subvencions, i a l'empara de l'article 168.1.C) de la Llei 1/2015, i d'acord amb el que estableix la disposició addicional cinquena de la Llei 4/2020, de 30 de desembre, de pressupostos de la Generalitat per a l'exercici 2021, el Consell aprova les bases reguladores per a la concessió directa de subvencions per raons d'interés públic, social, econòmic o humanitari, o altres degudament justificades que en dificulten la convocatòria pública.  
La disposició addicional cinquena de la Llei 4/2020, estableix, per a 2021, que la concessió directa de subvencions quan la seua quantia per beneficiari o beneficiària siga superior a 18.000,00 euros, però no excedisca de 100.000,00 euros, correspon a la persona titular de la conselleria amb competència en matèria d'hisenda, prèvia proposta, en el present cas, de la persona titular de la Conselleria de Justícia, Interior i Administració Pública.  
Amb la finalitat d'unificar en una única disposició les bases reguladores per a la concessió directa de subvencions destinades al Consell Valencià de Col·legis d'Advocats i al Consell Valencià de col·legis de procuradors, donada l'íntima connexió entre les subvencions previstes per a tots dos consells, l'article 32 reclama la competència per a l'aprovació d'aquestes bases reguladores referent al Consell Valencià de col·legis de procuradors, que per quantia correspondria a la persona titular de la Conselleria d'Hisenda i Model Econòmic.  
  
En conseqüència, a proposta de la consellera de Justícia, Interior i Administració Pública, de conformitat amb el que s'estableix en l'article 28.c de la Llei 5/1983, de 30 de desembre, de la Generalitat, del Consell, prèvia deliberació del Consell, en la reunió de 14 de maig de 2021,  
  
DECRETE  
  
Capítol I  
Disposicions generals  
  
Article 1. Finalitat  
Aquest decret té per finalitat assegurar, en l'àmbit competencial de la Generalitat, el dret constitucional de totes les persones a la tutela judicial efectiva en condicions d'igualtat, facilitant l'accés a la justícia a tota la ciutadania, especialment a aquelles persones que manquen de recursos per a litigar o que pertanyen a col·lectius vulnerables: menors d'edat, majors, amb diversitat funcional i migrants; i a les víctimes de violència de gènere, de tràfic o prostitució, i de terrorisme.  
  
  
Article 2. Objecte  
1. Constitueix l'objecte d'aquest decret aprovar les bases que regulen la concessió directa de subvencions per raons d'interés públic, social, humanitari i de reconeixement de drets fonamentals, destinades a indemnitzar, dins de l'exercici pressupostari de 2021:  
a) Al Consell Valencià de Col·legis d'Advocats (CVCA), per la prestació dels serveis d'orientació jurídica de proximitat, serveis d'orientació jurídica especialitzats, dret de defensa i actuacions humanitàries.  
  
b) Al Consell Valencià de Col·legis de Procuradors (CVCP), per la prestació de serveis de representació (inicial i prèvia) de les dones víctimes de violència de gènere i dret de defensa.  
2. Queden excloses de l'àmbit d'aplicació d'aquest decret:  
a) Les actuacions derivades de la Llei 1/1996, de 10 de gener, d'assistència jurídica gratuïta, corresponents a assistència jurídica gratuïta, accés a la justícia, representació i defensa per advocat/da de torn d'ofici i assistència lletrada a la persona detinguda, presa, investigada o víctima violència de gènere i funcionament operatiu dels serveis d'assistència jurídica gratuïta, dels serveis d'orientació jurídica (SOJ), i de les unitats encarregades de la qualificació provisional de les pretensions.  
  
Els costos derivats de les actuacions relacionades en el paràgraf anterior se subvencionen amb càrrec a la línia S1674000, del programa pressupostari 112.70 «Reformes Democràtiques i Accés a la Justícia», de la Llei de 4/2020, de 30 de desembre, de pressupostos de la Generalitat per a l'exercici 2021, i el beneficiari del qual és el CVCA.  
b) Les actuacions derivades de la Llei d'assistència jurídica gratuïta, corresponents a assistència jurídica gratuïta, accés a la justícia, representació per procurador/a de torn d'ofici i funcionament operatiu dels serveis d'assistència jurídica gratuïta i de les unitats encarregades de la designació provisional dels procuradors/es.  
Els costos derivats de les actuacions relacionades en el paràgraf anterior se subvencionen amb càrrec a la línia S.1675000 del programa pressupostari 112.70 «Reformes Democràtiques i Accés a la Justícia», de la Llei 4/2020, de 30 de desembre, i el beneficiari del qual és el CVCP.  
c) Les actuacions relacionades amb cursos de formació i divulgació en matèria de reformes democràtiques, drets i llibertats, mediació i accés a la justícia.  
Els costos derivats de les actuacions relacionades en el paràgraf anterior se subvencionen amb càrrec a línia S7921000, del programa pressupostari 112.70, Reformes democràtiques i accés a la justícia, de la Llei 4/2020, els beneficiaris de la qual són el CVCA i CVCP.  
  
Article 3. Règim jurídic aplicable  
Aquestes subvencions es regiran, a més de per el que es disposa en aquest decret, pel que es preveu en la Llei 38/2003, de 17 de novembre, general de subvencions, el seu reglament de desenvolupament aprovat per Reial decret 887/2006, de 21 de juliol; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 4/2020, de 30 de desembre, de pressupostos de la Generalitat per a 2021; la Llei 39/2015, d'1 d'octubre, del procediment administratiu comú de les administracions públiques; la Llei 1/1996, de 10 de gener, d'assistència jurídica gratuïta; la Llei 4/2015, de 27 d'abril, de l'estatut de la víctima del delicte; la Llei orgànica 1/2004, de 28 de desembre, de mesures de protecció integral contra la violència de gènere; la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana; i el Reglament d'assistència jurídica gratuïta aprovat pel Decret 17/2017, de 10 de febrer, del Consell, i altra normativa d'aplicació.  
  
  
Article 4. Crèdit pressupostari  
1. L'import màxim d'aquestes subvencions serà:  
a) Al Consell Valencià de Col·legis d'Advocats fins a un màxim d'1.275.000,00 ?, i es finançarà amb càrrec a la línia S8422000, (Indemnització de les actuacions realitzades per advocats/as derivades de la prestació dels serveis d'orientació jurídica especialitzada, incloses despeses de desplaçament, actuacions humanitàries, dret de defensa i actuacions dels serveis d'orientació jurídica de proximitat), del capítol IV, del programa pressupostari 112.70, Reformes democràtiques i accés a la justícia, de la Llei de 4/2020, de 30 de desembre.  
  
b) Al Consell Valencià de Col·legis de Procuradors fins a un màxim de 55.000,00 ?, i es finançarà amb càrrec a la línia, S8423000, (Indemnització de les actuacions realitzades per procuradors/es derivades de la representació (inicial i prèvia) de les víctimes de violència de gènere i dret de defensa), del capítol IV, del programa pressupostari 112.70, Reformes democràtiques i accés a la justícia, de la Llei de 4/2020, de 30 de desembre.  
2. Aquestes subvencions per a 2021 són compatibles amb la percepció d'altres subvencions, ajudes, ingressos o recursos per a la mateixa finalitat procedent d'altres administracions o ens públics o privats, si bé, en cap cas, l'import dels fons rebuts podrà superar el cost de l'activitat subvencionada.  
  
Article 5. Entitat beneficiària i actuacions a finançar amb càrrec a la línia S8422000  
1. L'entitat beneficiària d'aquestes subvencions serà el Consell Valencià de Col·legis d'Advocats.  
2. Podran ser objecte de subvenció les actuacions realitzades per professionals de l'advocacia, en els termes establits en aquest decret, relatives:  
a) Als serveis d'orientació jurídica de proximitat.  
b) Als serveis d'orientació jurídica especialitzats  
c) A l'exercici del dret de defensa.  
d) A accions humanitàries.  
  
Article 6. Entitat beneficiària, i actuacions a finançar amb càrrec a la línia S8423000  
1. L'entitat beneficiària d'aquestes subvencions serà el Consell Valencià de Col·legis de Procuradors.  
2. Podran ser objecte de subvenció les actuacions realitzades per professionals de la procura, en els termes establits en el present decret, relatives:  
a) A l'exercici del dret de defensa.  
b) A la representació inicial i prèvia de les víctimes de violència de gènere.  
  
Article 7. Procediment i òrgan competent per a la concessió  
1. S'autoritza la concessió directa de les subvencions objecte d'aquest decret atés el caràcter singular que deriva de les circumstàncies en què es realitzen les activitats subvencionades i tenint en compte que concorren raons d'interés públic, social, humanitari i de reconeixement de drets fonamentals que determinen la improcedència de la seua convocatòria pública, a l'empara del que es preveu en l'article 22.2.c en relació amb el que s'estableix en els apartats 2 i 3 de l'article 28 de la Llei 38/2003, de 17 de novembre, article 168.1.C, de la Llei 1/2015, de 6 de febrer, i disposició addicional cinquena de la Llei 4/2020, de 30 de desembre.  
2. Per a la concessió de les subvencions serà aplicable la normativa específica que les regula i, en defecte d'això, la Llei 1/2015, de 6 de febrer, i la Llei 38/2003, de 17 de novembre, i el seu Reglament de desenvolupament.  
3. La concessió de les subvencions es realitzarà mitjançant resolució de la consellera de Justícia, Interior i Administració Pública, en la qual es detallarà la quantia màxima concedida per al finançament de les actuacions subvencionables de conformitat amb el que s'estableix en aquest decret.  
4. El termini màxim per a resoldre i publicar la resolució serà d'un mes a partir del moment en què l'òrgan atorgant dispose de la documentació a què es refereix aquest decret. El venciment del termini màxim, sense haver-se notificat la resolució, legitima les persones interessades per a entendre desestimada per silenci administratiu la sol·licitud de concessió de la subvenció.  
5. Aquesta subvenció serà objecte de publicitat en la Base de dades nacional de subvencions, de conformitat amb el que s'estableix en el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.  
6. La resolució de concessió de les subvencions posarà fi a la via administrativa, podent ser recorreguda en reposició en el termini d'un mes d'acord amb el que es disposa en l'article 124 de la Llei 39/2015, d'1 d'octubre, del procediment administratiu comú de les administracions públiques, o directament, mitjançant la interposició de recurs contenciós administratiu, en el termini de dos mesos a comptar des de l'endemà de la data de la seua publicació, d'acord amb el que es disposa en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 8. Obligacions de les entitats beneficiàries  
1. Amb caràcter general, el CVCA i el CVCP hauran de complir les obligacions que es recullen en el títol X de la Llei 1/2015, de 6 de febrer, de la Generalitat, i en l'article 14 de la Llei 38/2003, de 17 de novembre.  
2. Les entitats beneficiàries, a més de complir les obligacions específiques establides en el capítol i secció corresponents d'aquest decret, hauran de donar compliment a les obligacions següents:  
a) Complir l'objectiu, gestionar i realitzar de manera directa, o a través dels corresponents Col·legis d'Advocats i de Procuradors i de les persones professionals en ells col·legiades, l'activitat en què es fonamenta la concessió de subvenció, en la forma, condicions i termini establits en aquest decret i en la resolució de concessió, aportant la documentació i les dades necessàries per a la correcta avaluació de les actuacions per la Direcció General de Reformes Democràtiques i Accés a la Justícia.  
b) Distribuir entre els seus respectius col·legis l'import de la subvenció que corresponga a cadascun, en funció del nombre d'actuacions professionals realitzades i acreditades per aquests davant els esmentats consells.  
c) Presentar davant la Direcció General de Reformes Democràtiques i Accés a la Justícia les certificacions d'actuacions professionals objecte d'aquest decret, amb la periodicitat que escaiga.  
d) Sotmetre's a les actuacions de comprovació i control financer que corresponen a la Intervenció de la Generalitat en relació amb l'ajuda concedida, aportant quanta informació li siga requerida per a això i facilitar la inspecció i control de la Generalitat, a través de la Direcció General de Reformes Democràtiques i Accés a la Justícia, amb la finalitat de conéixer qualsevol aspecte de l'activitat objecte de la subvenció, en els termes previstos en l'article 169 de la Llei 1/2015, de 6 de febrer.  
  
e) Acreditar davant l'òrgan concedent, trobar-se al corrent en el compliment de les seues obligacions tributàries i enfront de la Seguretat Social, de conformitat amb el que s'estableix en l'article 13.1.e de la Llei 38/2003, de 17 de novembre, i en el seu Reglament de desenvolupament. Per a això, les entitats beneficiàries podran autoritzar la conselleria perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En cas de no atorgar aquesta autorització, les entitats beneficiàries hauran d'aportar la documentació acreditativa que es troben al corrent de les citades obligacions. La Direcció General de Reformes Democràtiques i Accés a la Justícia es reserva el dret de requerir a l'entitat si la informació obtinguda presenta alguna incidència.  
f) No alterar la finalitat de les subvencions i complir quantes obligacions estableix la legislació vigent per als perceptors de fons públics.  
  
g) De conformitat amb el que s'estableix en l'article 16.3.j de la Llei 38/2003, de 17 de novembre, el CVCA i el CVCP, en la seua condició d'entitats col·laboradores, hauran de portar llibres i registres comptables específics en relació amb aquestes subvencions per a facilitar la seua adequada justificació i la comprovació del compliment de les condicions establides en aquest decret.  
h) Conservar tota la documentació original, justificativa de l'aplicació dels fons rebuts, en tant puguen ser objecte de les activitats de comprovació i control.  
i) Després de la finalització de l'execució, les entitats beneficiàries justificaran davant la Direcció General de Reformes Democràtiques i Accés a la Justícia l'aplicació de la subvenció percebuda, i presentaran la documentació referida en l'article 10 d'aquest decret que acredite el compliment de l'objecte de la subvenció.  
  
Article 9. Termini i forma de justificació  
1. Les certificacions a les quals es refereix l'article 8.2.c hauran de presentar-se de conformitat amb els models aprovats en la resolució de concessió de les subvencions, i hauran de complir els terminis i requisits fixats en cadascuna de les seccions d'aquest decret.  
2. Les certificacions s'enviaran en suport electrònic a la Direcció General de Reformes Democràtiques i Accés a la Justícia acompanyades dels arxius informàtics en formats que permeten el seu tractament de dades.  
3. Les actuacions contingudes en les certificacions hauran de verificar-se pels col·legis de la advocacia i la procura els qui conservaran l'oportuna justificació documental a la disposició del CVCA, del CVCP i de l'Administració pel termini de quatre anys.  
  
Article 10. Justificació de l'aplicació dels fons percebuts  
1. Les entitats beneficiàries presentaran el mes de gener de 2022, davant la Direcció General de Reformes Democràtiques i Accés a la Justícia la justificació de l'aplicació de fons percebuts, de conformitat amb l'article 30.2 de la Llei 38/2003, de 17 de novembre, mitjançant una memòria d'actuació justificativa del compliment de les condicions imposades en la concessió de la subvenció. També es presentarà una memòria econòmica justificativa de les despeses efectuades.  
El compte justificatiu estarà conformat per les memòries d'actuació i memòries econòmiques corresponents als consells autonòmics i a cadascun dels col·legis professionals que ho constitueixen.  
2. La memòria d'actuació comprendrà els extrems següents:  
a) Relació i nombre i import total d'actuacions subvencionables realitzades, diferenciades per tipus d'actuació subvencionable.  
b) Quantitat distribuïda a cada col·legi, diferenciada per tipus d'actuació subvencionable.  
c) Relació d'actuacions realitzades per cada persona professional de l'advocacia o de la procura, amb indicació de l'import abonat per cada actuació.  
3 Les memòries d'actuació i memòries econòmiques, i les relacions, hauran d'estar signades per la persona representant dels consells autonòmics i de cada col·legi d'advocats i advocades i procuradors i procuradores que compten amb capacitat legal per a això de conformitat amb el que es preveu en els respectius estatuts.  
4. A l'efecte del que s'estableix en l'apartat dihuité, número 2.B) de l'Acord de 24 d'agost de 2012, del Consell, pel qual es determinen els extrems addicionals a comprovar per la Intervenció en l'exercici de la fiscalització de la despesa (DOGV 6849, 28.08.2012), i amb la finalitat que per l'òrgan gestor es puga expedir la certificació prevista en aquest apartat, el CVCA, el CVCP i els seus col·legis professionals hauran de presentar, en tot cas, còpia de les factures de les despeses realitzades, d'acord amb el que s'estableix en el Reial decret 1.619/2012, d'1 de desembre, pel qual s'aprova el Reglament pel qual es regulen les obligacions de facturació, o documents de valor probatori equivalent en el tràfic mercantil o amb eficàcia administrativa incorporats en la relació a la qual es fa referència en l'apartat b del número anterior, i la documentació acreditativa del pagament.  
  
Article 11. Pla de control  
El control de les subvencions atorgades amb càrrec als crèdits pressupostaris continguts en l'article 4 d'aquest decret, es realitzarà de conformitat amb el que s'estableix en la Resolució de 15 d'abril de 2021, de la consellera de Justícia, Interior i Administració Pública, per la qual s'aprova el pla de control aplicable durant el procediment de comprovació de justificació de les subvencions atorgades amb càrrec a les dotacions pressupostàries de la Direcció General de Reformes Democràtiques i Accés a la Justícia.  
  
Article 12. Protecció de dades  
1. Pel que concerneix el tractament de dades personals i la seua lliure circulació, les entitats beneficiàries es comprometen a complir les previsions contingudes en el Reglament (UE) 2016/679 del Parlament Europeu i del Consell, de 27 d'abril de 2016, així com en la Llei orgànica 3/2018, de 5 de desembre, de protecció de dades personals i garantia dels drets digitals.  
2. Les entitats beneficiàries, els seus col·legis professionals i tot el personal que tinga relació directa o indirecta amb la prestació de les actuacions subvencionables previstes en aquest decret, guardaran secret professional sobre totes les informacions, documents i assumptes als quals tinguen accés o coneixement durant la prestació de les actuacions; estan obligats a no fer públic o alienar quantes dades coneguen com a conseqüència o en ocasió de la seua execució, fins i tot després de finalitzar la vigència d'aquest decret; i queden subjectes al deure de secret conforme al regulat en la normativa en matèria de protecció de dades de caràcter personal, obligacions que subsistiran encara després de finalitzar la vigència d'aquest decret.  
3. Les entitats beneficiàries i els seus respectius col·legis professionals inclouran una clàusula de confidencialitat i secret en els termes descrits en aquest decret, en tots els documents que subscriga amb el seu personal.  
  
Capítol II  
Actuacions subvencionables al CVCA  
  
Secció 1  
Serveis d'orientació jurídica de proximitat  
  
Article 13. Actuacions subvencionables  
1. En els serveis d'orientació jurídica de proximitat se subvencionaran les actuacions realitzades pels professionals de l'advocacia en les dependències de les oficines de justícia de proximitat (Justiprop), consistents en:  
a) Informació a la ciutadania sobre serveis que presten l'administració de la Generalitat i altres administracions i organismes públics en matèria d'accés a la justícia, mediació, assistència a les víctimes del delicte i protecció de drets; ubicació i dades de contacte de seus judicials, oficines d'assistència a les víctimes del delicte, oficines de denúncies i d'assistència a les víctimes de violència de gènere, serveis d'orientació i mediació (SOM); col·legis professionals de l'advocacia i de la procura; centres socials; Registre Civil i qualsevol altra entitat que preste serveis relacionats amb aquestes matèries.  
  
b) Informació a la ciutadania sobre recursos públics o privats als quals acudir per a la protecció i defensa dels seus drets i interessos legítims.  
c) Assessorament i orientació jurídics previs al procés per a les persones que pretenguen reclamar la tutela judicial dels seus drets i interessos, quan tinguen per objecte evitar el conflicte judicial o analitzar la viabilitat de la pretensió.  
d) Informació sobre tràmits administratius davant els registres civil, mercantil i de la propietat.  
e) Suport a la ciutadania per a realitzar consultes electròniques de tràmits judicials o administratius en matèria de justícia o administració de justícia, i accedir a l'estat de tramitació de processos judicials, dels registres en els quals tinga la condició de persona interessada, prèvia autorització.  
f) Qualssevol altres funcions que es realitzen en relació amb la informació i assessorament a la ciutadania que puguen ser objecte de subvenció en aquesta matèria.  
2. Totes les actuacions subvencionades hauran de realitzar-se en les dependències de les oficines de justícia de proximitat (Justiprop).  
  
Article 14. Quantia i meritació de la subvenció  
1. La prestació que cada professional de l'advocacia realitza diàriament en les dependències de les oficines de justícia de proximitat (Justiprop) serà retribuït amb el mateix import que corresponga a les bases i mòduls de compensació econòmica següents, fixats en l'annex II del RJG, Decret 17/2017, de 10 de febrer, o norma que el substituïsca.  
  
a) Servei de guàrdia, fins a sis assistències.  
b) Servei de guàrdia superior a sis assistències.  
2. També podran ser objecte de subvenció les despeses que genere al CVCA i als seus col·legis professionals el cost de l'organització i funcionament operatiu necessaris per a la prestació d'aquests serveis, sempre que no siguen objecte de subvenció a través de les línies de subvenció relacionades en l'article 2.2 d'aquest decret.  
3. El dret al cobrament de les actuacions subvencionables dels serveis d'orientació jurídica de proximitat es reportarà després de la presentació de les certificacions a la qual es refereixen els articles 8, 9 i 15 d'aquest decret.  
  
Article 15. Termini i forma de justificació  
1. Respecte de les actuacions subvencionables que hagen realitzat les persones professionals de l'advocacia, el CVCA presentarà davant la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, una certificació de la subvenció que contindrà els extrems següents:  
a) Relació d'actuacions realitzades, indicant el «Justiprop» on s'han efectuat i el dia de realització.  
b) Nom, cognoms i NIF, adreça, telèfon i correu electrònic de les persones ateses, desagregades per sexe, edat i col·lectiu/s de persona/es vulnerable/s a què pertanya/en, si fa el cas.  
En el cas que les persones ateses no autoritzen de manera expressa que quede constància de les seues dades, no es deixarà constància de nom, cognoms, NIF, adreça, telèfon ni correu electrònic.  
c) Objecte de l'actuació.  
d) Nom i cognoms dels professionals que hagen realitzat les actuacions.  
2. Respecte de les despeses que generen al CVCA i als seus col·legis professionals el cost de l'organització i funcionament operatiu necessaris per a la prestació d'aquests serveis, el CVCA presentarà davant la Direcció General de Reformes Democràtiques i Accés a la Justícia, abans del 30 de novembre de 2021, la certificació a la qual es refereix l'article 8.2.c d'aquest decret, juntament amb els documents acreditatius de la despesa.  
  
Secció 2  
Serveis d'orientació jurídica especialitzats  
  
Article 16. Actuacions subvencionables  
1. Se subvencionaran les actuacions d'assistència especialitzada que duguen a terme els advocats i les advocades en els serveis d'orientació jurídica especialitzats, entre altres:  
a) SOJ de diversitat funcional: servei d'orientació i assistència jurídica especialitzat per a assistir i assessorar les persones amb diversitat funcional, persones amb capacitat modificada judicialment, persones presumptament incapaces i persones dependents, així com a les persones que les tinguen a càrrec seu, quan actuen en un procés o procediment en el seu nom o interés.  
b) SOJ d'estrangeria: servei d'orientació i assistència jurídica especialitzat per a assistir i assessorar les persones estrangeres i migrants. Prestarà assessorament sobre tot tipus de procediments i tràmits davant qualsevol administració pública, en aquells casos en els quals l'element de l'estrangeria siga rellevant i amb vista a salvaguardar els drets que els reconeixen la legislació estatal, autonòmica i internacional.  
c) SOJ CIE: servei d'orientació i assistència jurídica especialitzat per a assistir i assessorar les persones que es troben en centres d'internament d'estrangers. Prestarà assessorament necessari per a atendre la seua situació com a persona interna, en relació amb tota mena de procediments i tràmits davant qualsevol administració pública, en aquells casos en els quals l'element de l'estrangeria siga rellevant i amb vista a salvaguardar els drets que els reconeixen la legislació estatal, autonòmica i internacional.  
d) Servei d'Orientació Jurídica Penitenciari (SOJ Penitenciari) per a assistir i assessorar els interns reclosos en centres penitenciaris situats en l'àmbit territorial de la Comunitat Valenciana.  
2. Perquè tinguen la condició de serveis d'orientació jurídica especialitzats d'estrangeria o de diversitat funcional, els serveis hauran de prestar-se de forma diferenciada a la prestació en el SOJ general, i per persones professionals especialitzades en aquestes matèries.  
  
Article 17. Quantia i meritació de la subvenció  
1. L'import de les actuacions subvencionables recollides en la present secció serà retribuït amb el mateix import que corresponga a les bases i mòduls de compensació econòmica següents, fixats en l'annex II del RJG, Decret 17/2017, de 10 de febrer, o norma que el substituïsca.  
  
a) Servei de guàrdia, fins a sis assistències  
b) Servei de guàrdia superior a sis assistències.  
2. Respecte el SOJ CIE i el SOJ penitenciari també podran ser subvencionats les despeses de desplaçament necessàries per a prestar el servei en els centres, en les quanties establides en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
3. També podran ser objecte de subvenció les despeses que genere al CVCA i als seus col·legis professionals el cost de l'organització i funcionament operatiu necessaris per a la prestació d'aquests serveis, sempre que no siguen objecte de subvenció a través de les línies de subvenció relacionades en l'article 2.2 d'aquest decret.  
4. El dret al cobrament de les actuacions subvencionables dels serveis d'orientació jurídica especialitzats es reportarà després de la presentació de les certificacions a la qual es refereixen els articles 8, 9 i 18 d'aquest decret.  
  
Article 18. Termini i forma de justificació  
1. Respecte de les actuacions subvencionables que hagen realitzat les persones professionals de l'advocacia, el CVCA presentarà davant la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, una certificació de la subvenció que contindrà els extrems següents:  
a) Relació detallada d'actuacions realitzades, diferenciades per tipus de SOJ especialitzat, indicant data de realització.  
b) Nom, cognoms, NIF, adreça, telèfon i correu electrònic de les persones ateses, desagregades per sexe, edat i col·lectiu/s de persona/es vulnerable/s a què pertanya/en, si fa el cas.  
En el cas que les persones ateses no autoritzen de manera expressa que quede constància de les seues dades, no es deixarà constància de nom, cognoms, NIF adreça, telèfon ni correu electrònic.  
c) Objecte de l'actuació.  
d) Nom i cognoms dels professionals que hagen realitzat les actuacions.  
e) Relació detallada de les despeses de desplaçament, respecte del SOJ CIE i SOJ penitenciari, juntament amb la documentació acreditativa de despesa i del seu pagament.  
2. Respecte de les despeses que generen al CVCA i als seus col·legis professionals el cost de l'organització i funcionament operatiu necessaris per a la prestació d'aquests serveis, el CVCA presentarà davant la Direcció General de Reformes Democràtiques i Accés a la Justícia, abans del 30 de novembre de 2021, la certificació a la qual es refereix l'article 8.2.c d'aquest decret, juntament amb els documents acreditatius de la despesa.  
  
Secció 3  
Serveis prestats en l'exercici de dret de defensa  
  
Article 19. Objecte i actuacions subvencionables  
1. És objecte d'aquesta subvenció el cost de les actuacions del torn de guàrdia i ofici quan no existisca un reconeixement exprés del dret a l'assistència jurídica gratuïta efectuat en els termes contemplats en la Llei 1/1996, de 10 de gener, d'assistència jurídica gratuïta, amb la finalitat de garantir el dret fonamental a la tutela judicial efectiva recollit en l'article 24 de la Constitució Espanyola.  
2. Seran subvencionables les actuacions de les persones professionals de l'advocacia quan per requeriment judicial, resolució d'òrgan administratiu o obligació legal, hagen d'assistir o assumir la defensa i representació d'una persona física o jurídica, en qualsevol ordre jurisdiccional, sempre que s'acredite la insuficiència de recursos econòmics, existisca declaració judicial d'insolvència o es trobe en situació de concurs de creditors.  
També s'entendran incloses les actuacions realitzades a requeriment judicial o administratiu, quan corresponga l'arxivament dels expedients d'assistència jurídica gratuïta per impossibilitat de comprovar les dades personals o recursos econòmics de la persona a la qual s'haja assistit o defensat.  
  
Article 20. Quantia i meritació de la subvenció  
1. L'import de les actuacions subvencionables recollides en la present secció serà el corresponent a les bases i mòduls de compensació econòmica fixats en atenció a la mena d'actuació o de procediment en l'annex II del RJG Decret 17/2017, o en els vigents al temps de produir-se les actuacions que generen el dret de cobrament.  
2. Les persones professionals de l'advocacia reportaran la indemnització corresponent a la seua actuació, tal com s'estableix en l'annex II de RJG Decret 17/2017, o en els vigents a l'hora de produir-se les actuacions que generen el dret de cobrament, una vegada realitzada l'actuació professional i acreditada documentalment davant el col·legi professional respectiu.  
L'acreditació documental a què es refereix el paràgraf anterior s'haurà d'efectuar mitjançant l'aportació de còpia de:  
a) El requeriment judicial o administratiu que va donar lloc a l'actuació.  
b) La resolució de l'òrgan judicial. I, només si aquesta no fos preceptiva per a reportar el dret al cobrament, còpia del document que acredite la prestació del servei que genera aquest dret.  
Si en la resolució judicial no s'identifica la identitat de la persona professional intervinent, aquesta haurà d'acreditar-la mitjançant qualsevol mitjà vàlid en dret.  
c) Així mateix, hauran de justificar documentalment aquells supòsits en els quals els professionals designats en virtut de requeriment judicial acrediten que han vist frustrada la seua pretensió de percebre els seus honoraris, pels serveis efectivament prestats dins del sistema d'assistència jurídica gratuïta.  
3. El dret al cobrament de les actuacions subvencionables dels serveis prestats en l'exercici del dret de defensa es reportarà després de la presentació de les certificacions a la qual es refereixen els articles 8, 9 i 21 d'aquest decret.  
  
Article 21. Termini i forma de justificació  
Respecte de les actuacions subvencionables que hagen realitzat les persones professionals de l'advocacia, el CVCA presentarà davant la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, una certificació de la subvenció que contindrà els extrems següents:  
1) Nombre i classe d'actuacions acreditades per les advocades i els advocats davant el respectiu col·legi i verificades per aquest durant el període bimestral certificat, amb indicació de les dades següents respecte de cada actuació:  
a) Número d'expedient del col·legi.  
b) Número d'expedient de la comissió de justícia gratuïta, si fa el cas.  
c) Identificació del procediment judicial (òrgan judicial, classe i número, NIG si fa el cas); o del procediment administratiu, (òrgan, administració, número d'expedient).  
d) Identificació de la persona professional que ha intervingut (nom, cognoms, DNI/NIF, adreça, telèfon i correu electrònic).  
e) Identificació del mòdul aplicable (denominació i import).  
f) Identificació de la persona a la qual s'ha assistit, defensat o representat.  
g) Per a les assistències, data de l'assistència; demarcació en la qual s'haja realitzat, si fa el cas.  
h) Data de l'acreditació de l'actuació davant el col·legi i de la verificació de l'actuació.  
2) Import global de cadascuna de les actuacions assenyalades en l'apartat anterior, així com el seu desglossament per cadascun dels col·legis d'advocats.  
  
Secció 4  
Serveis prestats en l'exercici d'actuacions humanitàries  
  
Article 22. Objecte i actuacions subvencionables  
Serà objecte de subvenció la prestació d'assistència lletrada per les advocades i els advocats a requeriment de la Conselleria de Justícia, Interior i Administració Pública, en el marc de les actuacions humanitàries que puga realitzar la Generalitat.  
  
Article 23. Quantia i meritació de la subvenció  
1. L'import de les actuacions subvencionables recollides en la present secció serà l'equivalent a la quantia que corresponga a les bases i mòduls de compensació econòmica següents, fixats en l'annex II del RJG, Decret 17/2017, de 10 de febrer, o norma que el substituïsca.  
  
a) Servei de guàrdia, fins a sis assistències  
b) Servei de guàrdia superior a sis assistències.  
3. El dret al cobrament de les actuacions subvencionables dels serveis prestats en l'exercici d'actuacions humanitàries es reportarà després de la presentació de les certificacions a la qual es refereixen els articles 8, 9 i 24 d'aquest decret.  
  
Article 24. Termini i forma de justificació  
1. Respecte de les actuacions subvencionables que hagen realitzat les persones professionals de l'advocacia, el CVCA presentarà davant la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, una certificació de la subvenció que contindrà els següents extrems:  
1) Nombre i classe d'actuacions acreditades per les persones professionals de l'advocacia davant el respectiu col·legi i verificades per aquest durant el període bimestral certificat, amb indicació de les dades següents respecte de cada actuació:  
a) Relació d'actuacions realitzades, amb indicació de la data i lloc.  
  
b) Identificació de les persones assistides, desagregades per sexe, edat i col·lectiu/s de persona/es vulnerable/s a què pertanya/en, si fa el cas.  
En el cas que les persones assistides no autoritzen de manera expressa que quede constància de les seues dades, no es deixarà constància de nom, cognoms, NIF, adreça, telèfon ni correu electrònic.  
c) Objecte de l'actuació.  
d) Nom i cognoms de les persones professionals de l'advocacia que hagen realitzat les actuacions.  
2) Import global de cadascuna de les actuacions assenyalades en l'apartat anterior, així com el seu desglossament per cadascun dels col·legis d'advocats.  
  
Capítol III  
Actuacions subvencionables al CVCP  
  
Secció 1  
Serveis prestats en l'exercici del dret de defensa  
  
Article 25. Objecte i actuacions subvencionables  
1. Constitueix l'objecte d'aquesta subvenció el cost de les actuacions del torn d'ofici quan no existisca un reconeixement exprés del dret a l'assistència jurídica gratuïta efectuat en els termes contemplats en la Llei 1/1996, de 10 de gener, d'assistència jurídica gratuïta, amb la finalitat de garantir el dret fonamental a la tutela judicial efectiva recollit en l'article 24 de la Constitució Espanyola.  
2. Seran subvencionables les actuacions de les persones professionals de la procura quan per requeriment judicial, resolució d'òrgan administratiu o obligació legal, hagen d'assistir o assumir la representació d'una persona física o jurídica, en qualsevol ordre jurisdiccional, sempre que s'acredite la insuficiència de recursos econòmics, existisca declaració judicial d'insolvència o es trobe en situació de concurs de creditors.  
També s'entendran incloses les actuacions realitzades a requeriment judicial o administratiu, quan corresponga l'arxivament dels expedients d'assistència jurídica gratuïta per impossibilitat de comprovar les dades personals o recursos econòmics de la persona a la qual s'haja assistit o defensat.  
  
Article 26. Quantia i meritació de la subvenció  
1. L'import de les actuacions subvencionables recollides en la present secció serà el corresponent a les bases i mòduls de compensació econòmica fixats en atenció a la mena d'actuació o de procediment en l'annex III del RJG Decret 17/2017, o en els vigents al temps de produir-se les actuacions que generen el dret de cobrament.  
2. Les persones professionals de la procura reportaran la indemnització corresponent a la seua actuació, conforme el que s'estableix en l'annex III de RJG Decret 17/2017, o en els vigents al temps de produir-se les actuacions que generen el dret de cobrament, una vegada realitzada l'actuació professional i acreditada documentalment davant el col·legi professional respectiu.  
L'acreditació documental a què es refereix el paràgraf anterior s'haurà d'efectuar mitjançant l'aportació de còpia de:  
a) El requeriment judicial o administratiu que va donar lloc a l'actuació.  
b) La resolució de l'òrgan judicial. I, només si aquesta no fora preceptiva per a reportar el dret al cobrament, còpia del document que acredite la prestació del servei que genera aquest dret.  
Si en la resolució judicial no s'identifica la identitat de la persona professional intervinent, aquesta haurà d'acreditar-la mitjançant qualsevol mitjà vàlid en dret.  
c) Així mateix hauran de justificar documentalment aquells supòsits en que les persones professionals designades en virtut de requeriment judicial acrediten que han vist frustrada la seua pretensió de percebre els seus honoraris, pels serveis efectivament prestats dins del sistema d'assistència jurídica gratuïta.  
3. El dret al cobrament de les actuacions subvencionables dels serveis prestats en l'exercici del dret de defensa es reportarà després de la presentació de les certificacions a la qual es refereixen els articles 8, 9 i 27 d'aquest decret.  
  
Article 27. Termini i forma de justificació  
Respecte de les actuacions subvencionables que hagen realitzat les persones professionals de la procura, el CVCP presentarà davant la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, una certificació de la subvenció que contindrà els extrems següents:   
1) Nombre i classe d'actuacions acreditades per les procuradores i els procuradors davant el respectiu col·legi i verificades per aquest durant el període bimestral certificat, amb indicació de les següents dades respecte de cada actuació:  
a) Número d'expedient del col·legi.  
b) Número d'expedient de la comissió de justícia gratuïta, si fa el cas.  
c) Identificació del procediment judicial (òrgan judicial, classe i número, NIG si fa el cas); o del procediment administratiu, (òrgan, administració, número d'expedient).  
d) Identificació de la persona professional que ha intervingut (nom, cognoms, DNI/NIF, adreça, telèfon i correu electrònic).  
e) Identificació del mòdul aplicable (denominació i import).  
f) Identificació de la persona a la qual s'ha assistit, o representat.  
g) Data de l'acreditació de l'actuació davant el col·legi i de la verificació de l'actuació.  
2) Import global de cadascuna de les actuacions assenyalades en l'apartat anterior, així com el seu desglossament per cadascun dels col·legis de procuradors.  
  
  
Secció 2  
Serveis prestats en representació inicial   
i prèvia de víctimes de violència de gènere  
  
Article 28. Objecte i actuacions subvencionables  
Constitueix l'objecte d'aquesta secció la subvenció de la prestació a les víctimes de violència de gènere dels serveis de representació, amb caràcter previ o inicial al procés, que puguen realitzar les persones professionals de la procura, sempre que no puguen ser objecte de subvenció a través de les línies de subvenció relacionades en l'article 2.2 d'aquest decret.  
La prestació dels serveis s'organitzarà pels col·legis de procuradors.  
  
  
Article 29. Quantia i meritació de la subvenció  
1. L'import de les actuacions subvencionables recollides en la present secció serà de 75,00 - per cada actuació realitzada.  
2. El dret al cobrament de les actuacions subvencionables de la present secció es reportarà després de la presentació de les certificacions a la qual es refereixen els articles 8, 9 i 30 d'aquest decret.  
  
Article 30. Termini i forma de justificació  
Respecte de les actuacions subvencionables que hagen realitzat les procuradores i els procuradors, el CVCP presentarà davant la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, una certificació de la subvenció que contindrà els extrems següents:  
1) Nombre i classe d'actuacions acreditades per les procuradores i els procuradors davant el respectiu col·legi i verificades per aquest durant el període bimestral certificat, amb indicació de les dades següents respecte de cada actuació:  
a) Número d'expedient del col·legi.  
b) Número d'expedient de la comissió de justícia gratuïta, si fa el cas.  
c) Identificació del procediment judicial (òrgan judicial, classe i número, NIG si fa el cas).  
d) Identificació de la persona professional que ha intervingut (nom, cognoms i NIF).  
e) Identificació del mòdul aplicable (denominació i import).  
f) Identificació de la víctima de violència de gènere a la qual s'haja representat.  
g) Data de l'acreditació de l'actuació davant el col·legi i de la verificació de l'actuació.  
2) Import global de cadascuna de les actuacions assenyalades en l'apartat anterior, així com el seu desglossament per cadascun dels col·legis de procuradors.  
  
Article 31. Pagament de l'últim bimestre de 2021  
De conformitat amb l'article 39.5.c de la Llei 1/2015, i el procediment establit en el Decret 17/2017, de 10 de febrer, les actuacions subvencionables en el marc d'aquest decret que s'hagen realitzat en els mesos de novembre i desembre podran subvencionar-se amb càrrec als pressupostos de l'exercici 2022, sempre que existisca crèdit suficient i adequat.  
  
Article 32. Avocació  
Amb la finalitat d'unificar en una sola disposició les bases reguladores de concessió de subvenció directa als consells valencians d'advocats i procuradors, es reclama la competència per a aprovar les bases reguladores de concessió de la subvenció directa al Consell Valencià de col·legis de procuradors, de conformitat amb el que es preveu en l'article 10 de la Llei 40/2015, d'1 d'octubre, de règim jurídic del sector públic.  
  
  
Article 33. Habilitació  
S'autoritza la persona titular de la Conselleria de Justícia, Interior i Administració Pública per a dictar les resolucions que procedisquen en relació amb les subvencions objecte d'aquest decret.  
S'habilita a la persona titular de la Direcció General de Reformes Democràtiques i Accés a la Justícia per a dictar les instruccions i adoptar les mesures que considere oportunes per a l'aplicació i execució d'aquest decret.  
  
Article 34. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Article 35. Recursos  
Contra aquest decret, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 14 de maig de 2021  
  
El president de la Generalitat,  
XIMO PUIG I FERRER  
  
La consellera de Justícia, Interior  
i Administració Pública,  
GABRIELA BRAVO SANESTANISLAO